Llíria rep a un grup de músics xinesos en el primer intercanvi musical amb el districte de Pinggu
28 de Gener de 2019

L'agermanament cultural entre Llíria i Pinggu ha formalitzat el seu primer intercanvi musical, amb la visita d'un grup de joves músics d'este districte de la ciutat de Pequín i d’altres localitats xineses, que es troben de visita al municipi edetà fins al dissabte 2 de febrer.

L’alcalde de Llíria, Manolo Civera, i altres membres de la Corporació Municipal, han rebut hui a l’expedició xinesa, per a donar-los la benvinguda i mostrar-los l’hospitalitat de la Ciutat de la Música. A continuació, el grup ha realitzat una visita turística pels principals monuments de la localitat.

Segons el primer edil, este intercanvi “es produïx després dels contactes institucionals que hem mantingut amb la ciutat xinesa de Pinggu en els últims mesos, i ara posem en marxa este agermanament cultural que també comportarà una cooperació en altres camps. Les relacions establides seran beneficioses per als joves d’ambdós països, que podran no sols ampliar els seus coneixements musicals, sinó també sumar experiències vitals”.

Durant els pròxims dies, l’expedició xinesa visitarà diferents institucions del municipi, així com les societats musicals, on els joves músics rebran classes magistrals a càrrec d’alguns dels músics professionals del municipi.

El primer intercanvi musical entre Llíria i Pinggu finalitzarà amb un concert conjunt amb l’orquestra del Conservatori Professional de Música de la capital del Camp de Túria, que tindrà lloc este divendres 1 de febrer, a les 18.30 hores, en l’auditori del centre.